khistorydata/jeongjo-sjw-relations huggingface dataset:
정조 22년 · 목
義禁府啓言開城前留守黃昇源拿問定罪事啓下矣時在任所請依例發遣府都事交龜後拿來敎以此草記何堂上爲之乎旣有奪符拿來之敎則兵符去就兵曹自當稟旨分付兼留守處使之齎送後當令兼留守交龜豈可以循例拿來樣爲此草記乎該堂旣處分捧納承旨推考此草記還給兵符卽令兵曹行會前守臣及兼留守處使之奪符齎送後兼佩事分付○兵曹啓言依傳敎前開城留守黃昇源所佩兵符及屬鎭發兵符竝卽齎送於兼留守京畿監司李在學處姑爲兼佩待新留守下去如例傳授事前留守及兼留守處一體分付敎以不知國法之守臣何可一刻佩符行守臣之事乎卽爲撥馬知委
정조 22년 · 강
罷執義柳畊掌令鄭最成持平申漵李東煥司諫金孝眞獻納徐有聞正言尹㴠職
정조 22년 · 강
遞藥房提調金文淳
정조 22년 · 강
遞禮曹參議李鼎德
정조 22년 · 목
因坐不坐單子敎以在外參議許遞以在京無故人差出
정조 22년 · 목
以李顯默爲執義李羽逵爲司諫李益洙爲掌令金和鎭宋知濂爲持平金熙華爲正言朴吉源爲獻納徐邁修爲知敦寧朴宗甲爲工曹判書邁修宗甲加望也李泰永爲工曹參判李義綱爲右尹泰永義綱加望也金祖淳爲禮曹參議鄭民始爲內醫提調
정조 22년 · 목
以鄭東觀爲應敎曺允遂爲副修撰徐邁修爲知義禁李泰永李義綱爲同義禁
정조 22년 · 목
敎曰近聞始知之乙卯欲爲下敎者咸興幼學金應一道內初仕今曰政收用以▣爲所重之意又敎曰行首宣傳官之代今日政以在京無故人差出○以李義弼爲戶曹參判權裕爲同經筵趙鎭寬爲同春秋金應一爲安陵參奉應一初仕也
정조 22년 · 강
命宣傳官金魯巖拿處
정조 22년 · 목
敎曰不卽待令之奪符宣傳官拿處
정조 22년 · 목
敎曰批旨旣有提敎亦以筵敎令政院有錄付於卿者何當上來更令政院下諭于右諭善李城輔處多少敦勉之語亦近於外面姑略之竝以此意下諭
정조 22년 · 강
命宣傳官尹之謙令該府處之昭顯墓守衛官徐宗和柳彥宗照法嚴勘高陽郡守徐有沂拿問嚴處京畿監司李在學推考
정조 22년 · 목
宣傳官尹之謙書啓以爲敬奉聖敎馳詣明陵防路處詳細巡審則築石頗高設棘亦密無人跡往來之痕本陵官自正月定置陵軍二名於設防處一則使之巡山一則使之看守而但遮路石墻間或有年久頹圮者招致守僕及陵軍以各別修築之意申飭仍詣昭顯墓植木處看審則主峯前後及內白虎上下諸麓所植之木雖頗稠密而姑未茁茂外曰虎間多稀疏處故守衛官及墓軍守僕等處着意加植之意亦各申飭木根則間或有年久之痕而別無新斫處矣敎以此輩爲宣傳官故凡有摘奸不勤莫甚蜂峴但當巡察以來守僕何以招見反爲現身昭顯墓植木及木根尤焉敢草草摘奸乎當該宣傳官爲先令該府處之以懲他人嚴飭何如則植木尙不茂密守衛官等照法嚴勘不能贊助之高陽郡守亦爲拿問嚴處道臣推考此後每年春秋承旨奉審或史官宣傳官摘奸又或如前道伯地方官難免重勘此意下諭仍令書付守衛官直所
정조 22년 · 강
命引儀趙明益等拿處分揀
정조 22년 · 목
義禁府啓言懸題官假引儀趙明益金愿拿處事啓下而假引儀則以雜歧例自刑曹擧行事曾有定式矣趙明益金愿竝移送刑曹敎以後勿如是之意嚴飭今番則姑爲分揀
정조 22년 · 강
京畿監司李在學以右諭善李城輔今月十五日由水路上京馳啓
정조 22년 · 강
命十九日奉室行禮與北苑望拜更待下敎
정조 22년 · 목
政院以十九日毅宗皇帝忌辰日親行望拜禮取稟敎以謹當親行而雨意有之奉室行禮與北苑望拜間觀明日日氣更當下敎矣
정조 22년 · 목
知濂與執義李顯默有外三寸叔姪應避之嫌乞遞也
정조 22년 · 강
召見來待諸臣壯勇使趙心泰藥房提調鄭民始于重熙堂
정조 22년 · 강
遞承旨尹致性以李勉兢代之前望也
정조 22년 · 강
罷應敎鄭東觀職
정조 22년 · 강
充軍趙運永于富寧府
정조 22년 · 강
工曹參判李泰永疏辭新資賜例批
정조 22년 · 목
敎曰明日當詣奉室行禮齋宿處所依近年例爲之出宮門路以集成門爲之該房知悉
정조 22년 · 강
遞兩司侍臣中在外人
정조 22년 · 목
敎曰兩司侍臣中在外人許遞今日政以在京無故人差出待下批與未肅拜人牌招齋宿以爲備員之地
정조 22년 · 강
遞工曹判書朴宗甲
정조 22년 · 목
承旨李肇源啓言明日奉室行禮時九卿當爲進參而工曹判書朴宗甲時在平安監營任所無以備員何以爲之敎以許遞政官牌招開政差出待下批牌招察任
정조 22년 · 목
以尹行元爲吏曹參議玄重祚爲掌令曺允遂爲司諫趙秀民爲持平李垿爲正言金文淳爲工曹判書曺錫中爲注書
정조 22년 · 강
遞工曹判書金文淳以趙鎭寬代之前望也
정조 22년 · 강
命侍衛軍兵及墻外環衛軍兵依昨年例爲之
정조 22년 · 목
兵曹啓言明日奉室行禮時侍衛軍兵及墻外環衛軍兵當爲磨鍊而再昨年外各營入直軍除出訓將率領排立昨年出番軍五哨排立挾輦軍連以金虎門入直軍四十名磨鍊槍劍軍置之矣今番何以爲之敎以依昨年例爲之
정조 22년 · 강
召見稟事閣臣李始源于重熙堂命海西諸邑倅本營屯稅從民願改定仍飭關西伯査問本營屯弊於各邑使之據實報來後狀聞
정조 22년 · 목
安岳郡守李始源啓言朝家之設置壯勇營本出於詰戎政減經費之至意旣設軍營又不可不置屯土故海西鳳山等諸郡亦倣訓總諸營之制分設屯所以爲將士支放之需而收稅之法只取三分一民樂其利爭趨佃作中間任事之人恣意衒能始創執卜之法秋成看坪勒定卜數所捧斗斛極其濫峻名雖三分取一而實則不然且所謂種子條水稅條使民全當民或失利怨言頗聞惟我聖上臨御數十餘年夙宵一念一則敬天一則恤民而尤以諴民爲敬德之本故如傷若保惟恐一物之失所凡係恤隱蠲瘼之政雖關經用之重每軫寧失之義今日在廷之臣及爲方伯守宰者孰不知聖意所在而思所以一半分宣揚哉屯監輩不識大體惟意操縱終未免與民爭利而守土之臣又以事關本營疑畏囁嚅不敢出一言此豈朝廷本意聖上若心乎臣適守隣郡慣聞此弊故敢此仰達敎以事有關於民隱雖惟正常供不恤經費之欠縮有願必從無瘼不蠲卽一副當苦心則何物屯監輩行此侵擾之擧者所爲痛惡令邑倅一從民情改定稅式如是下敎之後又或却顧趑趄致或如前循襲先自該倅隨現嚴勘令廟堂措辭關飭該道道臣而海西如此則關西可知亦令關西道臣査問屯弊於屯在各邑使之據實報來後狀聞萬一匿不以聞現發於繡衣之行則道伯施以違制之律該倅當禁錮以此分付
정조 22년 · 강
命信川安岳該邑倅收聚明禮宮所賣民田舊券準給本直本道數三奸民之假稱本營屯土作弊民間者令道伯嚴刑照法後狀聞
정조 22년 · 목
安岳郡守李始源啓言信川安岳交界之處有明禮宮田土該道掌輩昨秋下來以宮數贏餘買取旁近民田之願賣者而信川安岳奸民數三人欲爲夤緣賭利之計托名鄕監謬以宮庄混稱本營屯土恐嚇愚氓無所不至或有不願賣而勒令捧價者又或有給價而不準本直者民或有言則輒憑籍本營怵以禍福民無不惶駭惟命是聽怨聲籍籍有耳皆聞臣不勝驚惋本郡奸民之最爲作弊者捉囚嚴査屢加刑訊庶使愚氓曉然知此輩從中作奸之由而到今已賣之土若欲還退則在朝家事面雖曰明正而反或有貽弊衆民之慮臣意則令該導掌招集賣土諸民考其舊券按給本直而作奸之類更加嚴處一以釋民怨一以戢奸弊恐合事宜矣敎以前此宮土之爲弊於民邑者束濕何如乃敢有此貽弊之擧以至宮土之詐稱營屯威脅小民沃土歇買云者尤豈不痛惡乎卽令邑倅收聚舊券準給本道所謂數三奸民之作奸者亦令道伯嚴刑照法痛治後狀聞事令廟堂分付
정조 22년 · 강
詣奉室行禮召見領敦寧金履素右議政李秉模吏曹判書閔鍾顯皇朝人子孫及忠良諸家子孫於駕前
정조 22년 · 목
具翼善冠黑圓領袍乘輿出集成門至朝宗門降輿詣奉室前版位四拜陞詣奉室周審室內仍從東壝門入陞壇上奉審訖出朝宗門乘輿召見皇朝人子孫及忠良家子孫于輿前命其中武士則令壯勇大將趙心泰御營大將李漢豊試射于北營儒生則以書下之御題應製遂由集成門還內
정조 22년 · 강
命忠武公金應河祀孫宅基今日內越薦南行宣傳官加設擬入忠壯公崔孝一祀孫性烈降付權管者分揀禁御兩營中把總調用文正公尹煌祠版特令不祧
정조 22년 · 목
敎曰今日與忠臣遺裔祗拜奉室探切風泉之思忠武深河之役歲云回薄增我感慨昨年雖旣致侑仍命綠後而未滿筮仕之限尙未收用此年此家何循常格皇朝贈遼東伯忠武公金應河奉祀孫幼學金宅基勸武仍令宣傳官廳當日內一會越薦後令兵曹南行宣傳官加設擬入贈兵曹判書忠壯公崔孝一祀孫性烈之降付權管者分揀禁御兩營中把總調用今因召見諸家人聞大臣言尹文正家祠版將祧云特例不施於文正之家而何爲贈領議政文正公尹煌祠版特擧不祧之典以寓不忘此日之意
정조 22년 · 강
重推知義禁徐邁修同義禁李義綱
정조 22년 · 목
敎曰政院請牌啓辭之昨日送于卿所者見之乎右議政李秉模曰昨果見之而兩禁堂俱是陞秩後初除不敢卽膺事勢雖然開坐有命兩日之間至於四牌更鼓已深疏已見阻則先肅後疏少無不可而撤漏之際更以三牌稟旨之啓仰煩酬應此等事體在宜當飭請知義禁徐邁修同義禁李義綱施以罷職之典敎以八座崇班二品命德異於年少資淺之類則不可不責之以格例與道理苟欲責備罷職亦輕纔陞旋罷殊欠韻致姑先施以從重推考之典此後另飭諸僚俾各着念於格例邊道理上更無敢瀆屑
정조 22년 · 강
命漢城府堂上李家煥罷職不敍郞官令該府拿問嚴勘
정조 22년 · 목
右議政李秉模啓言今日參班儒生中有不當入而闌入者若能察飭豈有是也請當該漢城府堂上施以罷職不敍之典當該郞廳令該府拿問嚴勘敎以鄕曲儒生徒知渠亦爲忠臣之裔不卞京兆之別有錄案而冒入者雖與闌入稍異不能整飭於捧擧案及外位之際京兆堂上難免其責依爲之
정조 22년 · 강
遣承旨及禮曹堂上戶曹郞官詣宣武祠奉審摘奸
정조 22년 · 목
敎曰戶房承旨與禮曹堂上戶曹郞廳依定式馳詣宣武祠奉審摘奸以來
정조 22년 · 강
遞判義禁尹師國知義禁徐邁修同義禁李義綱以趙宗鉉李祖源徐有防代之前望也
정조 22년 · 목
師國有實病邁修義綱未肅拜也
정조 22년 · 강
以金宅基爲宣傳官口傳初仕也
정조 22년 · 강
知敦寧徐邁修右尹李義綱疏辭新資賜例批
정조 22년 · 강
命寢北關行營撤罷之議
정조 22년 · 목
備局啓言因咸鏡前監司李鼎運所啓北兵營勿駐行營坐鎭鏡城事有廟堂稟處之命矣行營撤罷之論前後非一而建州雄長之後沿邊種落擧已刷撤雖或有烟火相望之地亦皆慴服此疆爾界百年晏然宜若無事乎移駐而難度者時勢無窮者事變今若撤罷行營則不出十年凡百排置必當蕩然無存萬一有不可不移住之時則雖動一道之力猝無以修繕且念往來之弊非曰不苦而民邑熟習恐不可因此遽毀已成之制至於南閫已例地勢形便與此有異亦不可比而同之請姑置之允之
정조 22년 · 강
命南關穀加數貿置事置之命廟堂溯考穀總俾思復舊
정조 22년 · 목
備局啓言因咸鏡前監司李鼎運所啓南關穀豫儲事有廟堂指一稟處之命矣前道臣所論實爲備豫之道而南關穀簿雖曰比北差少較諸年前其數頗滋雖値少歉似不至於難繼論以民情則避糶特甚今不必加數貿置請姑置之允之敎以原會之穀比丙申以前甚少竝計各項穀總則或可相當乎卿其溯考必思所以復舊總之道
정조 22년 · 강
命同仁堡移鎭劍川巨里
정조 22년 · 목
備局啓言因咸鏡前監司李鼎運所啓同仁堡移鎭劍川巨里事有令廟堂稟處之命矣考之地圖參以諸議彼人潛採之路姑無論時居民戶已過四十同仁堡所處之地則雖緣在昔賊路偶一在此而旣僻且迂便無意義移此設彼不必持疑請依所奏施行之意分付道帥臣從之
정조 22년 · 목
弘文館以下番闕直啓請副修撰金近淳牌招敎以印所事役相妨本職許遞
정조 22년 · 강
命行首及副行首宣傳官等先汰後拿堂上宣傳官等亦爲拿處行首以下及參上宣傳官正軸勿施
정조 22년 · 목
因監軍單子敎曰宣傳官柳聖台之可否不純以其違格訓將擧條不但以勿施爲請且況草記休紙還下則近日監軍省記公然拔之者萬萬駭然該廳廳憲卽受敎廳風則初旣違越又復不悛如許宣傳官將焉用之行首及副行首宣傳官等先汰後拿其餘堂上宣傳官等亦爲拿處而行首以下正軸勿施參上宣傳官等正軸亦爲勿施以懲無嚴之習
정조 22년 · 강
命堂上宣傳官汰拿之代先爲口傳差出
정조 22년 · 목
兵曹啓請宣傳官未差之代卽爲差出推移入直有是命
정조 22년 · 강
命禁衛營習陣退行於無故日
정조 22년 · 목
因禁衛營習陣單子敎以卿孫再明當唱名卿營習陣退行於無故日卿其專意於到門遊街等事
정조 22년 · 강
遞承旨李書九李益運李勉兢以李相璜李鼎德朴載淳代之幷前望也
정조 22년 · 강
御北苑行內試射特命宣傳官金宅基直赴殿試付之戊午式榜尾仍下御詩令兵判揭于鐵原府褒忠祠
정조 22년 · 목
敎以此日何日況當此年之起感特錄遼東伯之後當日越薦仍除南行宣傳官先試北營而入格於柳葉箭直赴會試矣更思今式年放榜在再明若使決科於此日又能唱名於此年豈不爲遇此日記此年之一道乎不憚憊倦臨試北苑矢發鼓應果然得雋尤奇矣南行宣傳官金宅基特爲直赴殿試付之榜尾同爲唱第於今戊午式武科遼東伯家昨年旣致侑今雖不爲亦何可泯然乎書下詩章令兵判揭鐵原府之褒忠祠中事分付
정조 22년 · 강
命參班諸臣賡進文正公尹煌不祧忠武公金應河祀孫賜第後御製詩
정조 22년 · 목
文正公尹煌不祧後御製詩小序曰是日行望拜禮風泉激感因想斥和諸臣抗疏爭死之烈宛若隔晨其中首先倡義者文正公尹煌是已昨歲伻酹略致愾念而際聞不祧之典獨闕而不擧甚是欠事特命勿遷遂題一詩用替侑廟之意序止此世謂八松節靑靑孤竹如同心三學士明義萬言書北海名猶在東窓計奈疏方禋延百世肇自拜壇餘○忠武公金應河祀孫登第後詩小序曰皇朝誥贈遼東伯諡忠武公金應河深河赴戰三回甲之暮春烈皇帝諱辰與忠臣諸家後裔祗拜大報壇之奉室先命宣傳官等單薦忠武祀孫宅基當日除宣傳官又命武將之爲忠武公李舜臣忠肅公趙廷翼後孫者往至北營試柳葉箭賜初試仍詣北苑親試賜第特付戊午式年之榜事若有待豈勝愴舊若使英靈有知必不禁涕淫淫遂書一絕揭于鐵原褒忠祠序止此男子聲名聞四夷遼東華誥海東姿深河老柳如人立知是將軍倚劍時
정조 22년 · 강
命金吾時囚照律皆令次堂擧行
정조 22년 · 목
敎曰判堂姑未出仕時囚照律皆令次堂擧行
정조 22년 · 강
勘放時囚黃昇源徐有沂徐宗和柳彥宗分揀曺學臣鄭東元
정조 22년 · 목
義禁府啓言開城前留守黃昇源原情以爲臺啓具書不勝驚惶往復畿營請査松營下隸之犯手者照法重繩則畿營以爲臺啓中旣無令本道行査之語有難替當云而査事一向稽滯萬萬惶悚更爲移關畿營知委該縣起送該縣吏隸之伊時隨來者只令授證於松隸只知稽査之爲罪不知冒査之亦罪者莫非昏謬之致辭疏冒控初非敢有意於對卞而非時瀆擾之罪亦無所逃且措辭之未能十分詳審論以常憲難逭重戮云所當請刑而曾經侍從請議處敎以畿伯事雖近於推諉爲松留者豈可一循畿伯之言自已之事身自行査乎後弊所關不可無重勘而囚人老矣滯囚可悶卽以草記勘律區別功議以聞又啓言初檢官鳳山前郡官曺學臣原情以爲金禮大朴致化相鬪在禮大家近處而應問各人皆是禮大之兄弟族屬故不得已依例盤問渠徒知檢庭諸招之不敢擅刪未能辨別歸罪其弟之說混錄檢狀自不覺傷倫之嫌至於朱杖施威初無是事云覆檢官載寧前郡守鄭東元原情以爲凡諸列邑初無朱杖可謂皮之不存至於問其同生事鬪閧之際禮大兄弟族黨一齊驅打不可不一番盤問而以兄證弟果有傷倫之嫌故初不使對質究覈云學臣所當請刑而曾經閫帥議處東元刑推得情敎以前已究竟之事別無新件更問之端竝分揀放送又啓言高陽郡守徐有沂原情以爲墓所樹木種植等節不能悉心修擧溺職之罪實合萬殞云所當請刑而曾經侍從請議處敎以草記照律又啓言昭顯墓守衛官徐宗和柳彥宗等原情以爲墓所植木不能盡心培養尙不茁茂莫非不勤之罪云請竝刑推得情敎以附過放送又啓言黃昇源杖八十收贖奪告身三等功減一等允之又啓言徐有沂杖一百收贖告身盡行追奪放送允之敎以如有功議各減一等公罪勘放
정조 22년 · 강
遞判義禁趙宗鉉以邊得讓代之前望也
정조 22년 · 목
敎曰明日當由逌瞻門展拜景慕宮該房知悉
정조 22년 · 강
考下皇壇望拜禮時參班儒生應製試券施賞有差
정조 22년 · 목
以芃芃黍苗陰雨膏之爲賦題以懷好音爲詩題命忠良家子孫應製親考訖敎曰望拜禮參班儒生應製詩三中一主簿尹光浚賦三中一幼學南正容各朱書百選一件詩三中二前察訪金獻行三中三進士李鍾夏賦三中二進士金文欽草三中參奉申滃各奎章全韻大本一件詩三下幼學金元淳前學官李廷年進士金重淳幼學金可淳李海應進士金學淳幼學金芝淳賦三下幼學閔禹銖金履▣金在源黃載鼎假監役尹仁基詩草三下敎官金直行生員李重庚幼學金履實洪集圭各奎章全韻小本一件詩次上幼學金翼行楚玨尹光奎賦次上幼學李濟應金太淳尹景鎭奉事金民柱幼學金憲淳南冥生員金炳翼幼學崔翼鎭任尙毅生員任壽益幼學兪春柱尹光斗進士尹衡鎭令李原燾進士尹象基各紙一卷賜給又敎曰入格儒生明日待令
정조 22년 · 강
命毓祥宮展拜吉日以旬後念前擇入
정조 22년 · 목
禮曹啓言毓祥宮展拜每年季春稟定事曾有先朝下敎矣以何間推擇乎敎以旬後念前擇吉以入
정조 22년 · 강
命日次儒生殿講及春到記製講過齋後爲之
정조 22년 · 목
政院啓言日次儒生殿講監試唱榜後更稟事命下矣以何日爲之乎敎以初六日以前連値齋日殿講當於過齋後爲之該房知悉更稟春到記製講亦於過齋後爲之歲初已捧擧案者新榜生進等雖非當日到記使之許赴禮房承旨明日馳詣太學朝食堂到記收取以來
정조 22년 · 강
命西北別付料親臨試射過齋後更稟
정조 22년 · 강
遣吏郞諸執事淸齋與否摘奸
정조 22년 · 강
命檢書官徐理修拿處分揀
정조 22년 · 목
義禁府啓言徐理修以兔山前縣監時在任所請發遣府羅將拿來敎以拿處分揀
정조 22년 · 목
具翼善冠袞龍袍乘輿出永淸門弘化門入逌瞻門降輿入齋室仍詣版位再拜陞詣宮內奉審訖由齋室出乘輿由逌瞻門弘化門永淸門還內
정조 22년 · 강
遞承旨李鼎德朴載淳以林濟遠李昌會代之尋遞以韓光植李始源代之竝前望也
정조 22년 · 목
鼎德濟遠在外昌會未肅拜也
정조 22년 · 강
召見藥院提調鄭民始副提調李晚秀于輿前
정조 22년 · 강
命宣傳官李英植拿處
정조 22년 · 목
承旨李肇源啓言凡於闕門外標信直下則元無兵曹總府祗受之例而今日展拜時解嚴標信之闕外祗受於兵曹總府者事未前有萬萬駭然當該宣傳官所當重勘而本院請推外無他罰何以爲之敎以拿處
정조 22년 · 강
命明政殿殿座時訓鍊都監御營廳入直將官率入直軍排立弘化門禁雜人依明政門殿座時例著爲式權停例陳賀及唱榜時兩營入直軍比殿座時折半除出用之
정조 22년 · 목
兵曹判書李時秀啓言明政門殿座時訓鍊都監御營廳入直將官率各營入直軍弘化門外分左右排立作門嚴禁雜人乃是定式明政殿殿座時明政門弘化門一齊洞開前臨大路雖有遠近之稍間雜人往來固宜禁斷此後則明政殿殿座時兩營將官率入直軍弘化門外排立作門一依明政門殿座時例擧行而權停例陳賀及唱榜時亦當有磨鍊把立禁雜人之道敢此仰達矣從之敎以權停例陳賀及唱榜時兩營入直軍比殿座時折半除出用之
정조 22년 · 강
推兵曹堂上李時秀承旨李肇源還給文臣朔試射頉稟草記
정조 22년 · 목
兵曹啓言今日文臣朔試射試官已爲受點而動駕相値不得爲之敎以由逌瞻門展拜則皆用闕內殿座例爲之事曾有定式則曰以動駕相値當該堂上推考此草記還給闕內殿座時試射亦不爲之則試射停否則仍爲設行草記捧納承旨推考
정조 22년 · 강
命前都事尹象基罪名蕩滌
정조 22년 · 목
敎曰應製入格中進士尹象基前任金吾郞時罪名蕩滌
정조 22년 · 강
皇壇望拜禮參班儒生應製入格人頒賞于協陽門外
정조 22년 · 강
召見壯勇大將趙心泰壯勇提調鄭民始于便殿
정조 22년 · 강
刑曹以校院折受陳告人李城演刑配啓
정조 22년 · 목
備局啓言校院折受陳告奸民依受敎定式嚴治事有命矣陳告人黃州李城演捉來査實後移送刑曹使之嚴刑定配○刑曹以李城演嚴刑後江陵府定配啓
정조 22년 · 목
宣傳官拿處傳旨不善書入也
정조 22년 · 강
遞承旨李肇源李始源
정조 22년 · 목
肇源始源以兄弟同居一院座次相妨各陳疏乞遞竝批許該曹稟處吏曹啓言相避之法在下當避同副承旨李始源似當許遞從之又啓言因弟遞兄雖私義之難安在下當遞自有公格之不易左承旨李肇源恐難許遞敎以公格雖然私義亦然許遞與其兄之代前望單子入之待下批牌招察任
정조 22년 · 강
以洪仁浩李泰永尹光顏爲承旨前望也
정조 22년 · 강
吏曹參議尹行元疏陳情勢乞遞賜例批
정조 22년 · 목
疏略曰臣於蹙伏之中伏奉天官佐貳之命逖違之餘固當趋承而第年前所遭人言非比尋常彈駁上而貽羞淸朝下而有辱臺閣撫躬自傷無面可顯嗚呼世道漸下變怪層生苟有怨國不敬之言傳說狼籍參證有人則其將聞之驚心請覈而請問乎抑亦諉以塗聽恬然而廳然乎臺臣於此設以身處人情亦同何不平心舒究持之以誣人擬之以反坐驅勒操切一何憯毒其必如是而後快於心乎臣之顚沛有不暇恤而從今以往雖有大於此者皆將以臣爲戒莫肯開口言事此豈細故也哉伏乞俯賜曲諒仍降嚴誅
정조 22년 · 강
行文武科放榜于明政殿
정조 22년 · 강
遞承旨尹光顏以李尙度代之前望也
정조 22년 · 강
減下假承旨李勉兢南公轍金祖淳
정조 22년 · 목
敎以唱榜已過假承旨竝減下
정조 22년 · 강
遞藥院提調鄭民始以閔鍾顯代之前望也
정조 22년 · 강
遞觀象提調李時秀仍任前提擧閔鍾顯
정조 22년 · 목
敎曰該監節目尙未釐正提擧始未仍任兵判兼帶雲觀許遞提擧閔鍾顯仍任使之專意擧行
정조 22년 · 강
右諭善李城輔到廣州陳疏賜批
정조 22년 · 목
疏略曰臣登舟添疾昏到江村忽承溫諭兪益隕越而又以講筵久曠特允大臣所奏先命左諭善亟開講席從此我元良緝熙之工幸無間斷之患矣臣之欲爲竭蹶奔趨仰答明旨一瞻岐嶷之表略伸延頸之忱蓋出於天畀犬馬之性而非徒爲怵畏義分也第以風漸轉劇累朔委席自月初承批不敢偃便私次强力啓行僅到中路而觸冒風浪大段受傷若將頃刻垂絕方欲還尋鄕廬以延螻蟻之命此豈臣之所樂爲哉伏乞申命在京諭善卽爲開講因治臣逋慢之罪批以必欲致之者予意豈特在於招延欲其必致也事事要令從便經筵之銜請卸則遞免經筵偕來之行請捲則召還偕來間以春寒之尙峭務從緩期今已累朔于兹且況講學一日間撤豈不誠悶切而待卿上來欲始講曾傳僚員之逡巡者亦不勉出以至僚屬新除諸人尙未出入講席卿行之遲遲所關果如何聞卿行到江外不遠地云而卿之疏語又何言病乃爾必欲致之心此時尤篤遣入侍史官先傳臨佇凝企之意仍問日間勝節與何當入城何當造朝卿須知予苦心卽起翻然講學一兩日內入來爲之仍命入侍史官傳諭
정조 22년 · 강
命文武科放榜時不參卿宰重推堂上三品禁推重推刑曹判書趙尙鎭大護軍蔡弘履崔東岳護軍洪義榮洪明浩李鎭復白師謹李太亨尹弼秉姜彝正同知鄭東愼林道浩護軍李潤慶崔朝岳崔景岳禁推副護軍吳載紹趙興鎭申大年尹長烈李翼晉兪漢謨韓鼎運朴基正朴宗來宋銓閔昌爀尹行頤姜忱柳▣李祉永權坪尹光普崔光泰僉知任希遠副護軍洪仁默鄭彥衡
정조 22년 · 목
政院啓言今日文武科唱榜陳賀時東西班應參者多有不進事甚未安堂上正三品以上人員無端不參者請竝推考敎以百隸怠慢雖曰成習豈敢若是衆所共知情病耆堂外二品從重推考堂上三品禁推○義禁府啓言副護軍吳載紹等今方待命拿囚任希遠下去龍仁地云請發遣府書吏拿來敎以在外者勿論○以載紹等囚單敎以分揀放送
정조 22년 · 강
罷司諫曺允遂正言李垿職
정조 22년 · 강
有政吏曹判書閔鍾顯兵曹判書李時秀進
정조 22년 · 목
以鄭觀輝爲司諫朴宗京爲正言尹益烈爲副修撰李翊模爲修撰徐邁修爲判尹李義綱爲工曹參判朴載淳爲安岳郡守許乘金錫衡李乘運三望竝點下李健植金魯甲爲宣傳官鄭繼周爲武兼宣傳官武兼竝初仕也以宣傳官許乘金錫衡李乘運望筒敎以副末望見其懸註之祖名與居往竝爲點下宣傳官如無窠備邊郞中有實職人減下後以此兩人單付
정조 22년 · 강
以沈晉賢爲漢城右尹前望也
정조 22년 · 강
敍卿宰侍從罷散人前知義禁李聖圭前同義禁沈基泰前參議魚用謙蔡弘遠前承旨金達淳前牧使吳鼎源前試官沈晉賢申大謙兪漢寧宋民載徐郁修李德鉉李弘達韓用鐸韓光植尹羽烈前應敎鄭東觀前獻納李羲甲徐有聞前執義柳耕前司諫金孝眞曺允遂前掌令鄭最成前持平李東煥申漵前正言尹㴠李垿
정조 22년 · 목
敎曰新除授右尹沈晉賢在罷散中敍用卿宰侍從亦多同罪未敍者卿宰侍從堂上堂下罷散人員竝敍用
정조 22년 · 강
以閔鍾顯爲平安監司備薦也
정조 22년 · 목
以金載瓉爲吏曹判書
정조 22년 · 강
遞修撰李翊模副修撰尹益烈
정조 22년 · 목
翊模等違召敎以聞有情勢許遞
정조 22년 · 강
召見書狀官洪樂游于便殿
정조 22년 · 강
書狀官洪樂游進聞見別單
정조 22년 · 목
別單一昨年十月乾淸宮交泰殿失火勅該管大臣於春瀜後集料興工已自臘月廣設簟棚於地安門內工匠雲集日夜治木石而正殿之樑木用楠木長可九丈故遍求不得惟隆福寺佛殿材是楠木尺數可當故毀撤佛殿取其材以建正殿而計其工役則今年五六月可以就訖隆福寺則更以他材從後更造云一皇帝登極後擇定壽陵謂之萬年吉地者例也太上皇吉地曾已定在東路孝陵景陵局內故昨年新皇帝吉岡選擇時太上皇有旨命擇于西路泰陵局內云孝陵景陵卽順治康熙陵也泰陵卽雍正陵也蓋以東西兩陵世世孫附于祖有若太廟之昭穆次序不復另擇他處以妨民田著爲不易之典云一昨年二月皇后薨逝皇貴妃鈕祜祿氏當封皇后之說雖或傳播尙無文跡云一太上皇容貌氣力不甚衰耄而但善忘比劇昨日之事今日輒忘早間所行晚或不省故侍御左右眩於擧行而和珅之專擅甚於前日人皆側目莫敢誰何云一皇帝平居與臨朝沈默持重喜怒不形及開經筵引接不倦虛已聽受故筵臣之敷奏文義者俱得盡意閣老劉鏞之言最多採納皇上眷注異於諸臣蓋鏞夙負朝野之望爲人正直獨不阿附於和珅云一苗匪本四川流賊始因年荒繼以官長之侵虐嘯聚徒黨轉相煽惑衆至數十萬自乾隆五十八年尤爲猖獗劫掠湖南湖北四川等地作爲巢窟前後官兵屢經征討不能掃蕩福康安和琳戰亡後賊勢復熾再昨年遣蘇凌阿往征之多有功勞昨年召入爲相又遣明亮勒保鄂輝等發直隸山東山西兵四千五百又發吉林黑龍江兵三千大破之擒其魁王囊仙王化明韋七綹鬚韋泡渚四人獻俘京師太上皇臨門受俘誅於順直門外蓋苗匪叛亂今已五六年發兵調糧相續不絕不知爲幾百萬而尙未討平此外又有黔匪洋匪敎匪之屬聚散無常乍平旋叛然中外晏然少無騷屑云○首譯張濂聞見別單一上年四月初一日大上皇帝勅旨略曰皇帝臨御初年耕籍臨雍大閱諸典禮臣工等進獻詩賦以紀昇平盛典皇帝紀元初載卽擧躬耕之典諸臣未及製册呈進其時軍務未竣朕籌筆勤勞皇帝日聆訓政諸臣仰體宵旰焦勞循例頌揚之文未敢率行但湖南苗匪早經平定黔楚匪黨屢經官兵剿捕勢已潰散指日首逆就擒卽撤兵蕆事明歲仲春皇帝應擧臨雍視學之典冬間卽應擧行大閱所有一切事宜着各衙門照例預備諸臣等雍容揄揚進呈詩册用彰黼黻太平之盛云云一琉球國三年一朝新皇帝嗣位之後昨年始來慶賀正使姓名東邦鼎中山王之舅二品官號稱申口座副使姓名毛廷柱三品官正議大未從官三人一曰使者二曰都通事三曰王舅通事該國稱其世子爲太世子而繼立後五六年始爲奏請封典乃是舊例故該國世子襲位已久而明年將更專价請封云一因苗匪之戰前後運糧不知幾百萬斛而去十月間因廣西巡撫台布具奏自南寧宣化縣之三江口至百色地方計其程道爲六百八十里發丁疏鑿每日給雇銀五分云一二月初二日將行祭于壽康宮正月二十八日太上皇帝自圓明園回鑾皇帝陪還過祀後卽往圓明園更趁臨雍日還宮而過行後又幸圓明園四月間將幸熱河云壽康宮聞在闕內而每年春秋另行祧祭於遠祖云
정조 22년 · 강
命安邊出身金有玉先令軍門收用
정조 22년 · 목
兵曹啓言安邊直赴金有玉鐵箭俱越百三十步騎蒭三中他二技入格待唱榜草記事命下矣金有玉今已唱榜敎以爲先令軍門收用而卿亦招見身手後日登對時更稟
정조 22년 · 강
命▣坡知僉使權煥卽其地充軍
정조 22년 · 목
兵曹啓言新除授▣坡知僉使權煥家在丹城地除拜累月謂有身病終不赴任請依法典卽其地充軍允之
정조 22년 · 강
罷報恩縣監宋益鼎
정조 22년 · 목
忠淸監司韓用和狀啓以爲報恩喪人朴重光成服前還囚一款詳査狀聞事命下矣應問各人捉致臣營以公州判官金箕應尼城縣監李性重德山縣監林淳浩差定參覈官嚴覈取招朴漢則以爲初二日出去初五日就囚刑吏則以爲初一日放送初六日還囚而今以各人供招反覆參究朴漢父死旣在初一日夜則初二日出去初五還囚果爲的實刑吏則以着喪服謂已過成服朴漢則以未行奠謂未過成服斂後布衣固是當着鄕民成服拘於備物或致過期不是異事初六日成服不但朴漢之招又有洞長之供不可以日限之滿布服之着遽謂之已過成服刑吏則據其限而請囚朴漢則自外囚而未訴該縣監雖認以成服之已過而其實則未過成服設使朴漢已過成服凡係獄囚除非死罪則過葬後還囚明有定式而父死後五六日之內遽然還囚亦已大違法意報恩縣監宋益鼎爲先罷黜其罪狀令攸司稟處至於山訟當初報恩縣監宋益鼎所報以爲朴重光母墳距崔景得曾祖墳爲一百六十步朴重光上言以爲三百四十四步云故發遣淸州牧使李寅燮尺量則所報以爲二百四十七步更令淸安縣監任希復尺量則其所報爲二百四十步兩査官所報內崔哥雖曰單內案而旣非正沖步數且遠云朴重光母墳督掘事置而勿論朴重光上言內以二百餘步爲三百餘步者已是欺罔該縣監之訟民用棍誠有所失而朱杖衝脇實無可據之跡至於凌犯義分做出行賂之說眩幻事實構捏土主之狀亦關風化此則待其過葬懲治計料
정조 22년 · 강
命二十五日次對進定於今日
정조 22년 · 목
敎曰次對之作撤莫如近來今則大臣旣差可且況昨日之雨爲民事萬幸何敢自逸二十五日次對齋戒相値進定於今日以示自强之意
정조 22년 · 강
命文科全榜及武科乙科以上殿庭謝恩其餘武科行禮於門外
정조 22년 · 목
敎曰每於科榜生進則除非更闡大科難以登筵唱榜日與謝恩日必也親臨而文武科則皆出身之人也無關於見與不見而今榜文科多遐方老人尊年之道當召見後送之文科全一榜及武科乙科以上次對引見便殿庭謝恩其餘武科出身行禮於門外侍衛置之禮兵房承旨只率差備官等待令
정조 22년 · 목
予曰文武新恩使之整齊行禮而殿庭分東西成班後武科丙科以下自熙仁門外至協陽門內重行行禮左承旨左副承旨檢飭宣醞可也兵曹判書李時秀以訓戎僉使朴瑬用防禦使履歷仰奏予曰若以此鎭永定防禦使履歷則何如耶訓將李敬懋曰安橚之直擬閫望已非不易之定例今於積年之後援用此例永爲定式似甚斑駁矣禁將徐有大曰安橚則其時重臣李文源之奏亦爲其人之用防禦履歷非爲其地之可設防營訓戎之距慶源不甚敻遠旣有慶源之鎭則更何設防營之有予曰不設防營而只用履歷又有他可據之例乎有大曰曾前管城將之履歷或有如此矣予曰若法聖僉使之例用邊地履歷則何如耶時秀曰誠好矣若只用履歷則似不可矣壯勇使趙心泰曰該鎭不必更設防營必依前樣置之而但稍厚其廩料則可有責成之效矣予曰問於道帥臣從便區畵亦可也予敎右議政李秉模曰知敦寧之職本爲不輕古則已經判書而未爲此官者居多今則其所壞却反不若知樞甚至未擬知樞之人亦爲此官名器之乖損莫近日若也非以今日政所擬爲不當擬者大抵知敦之望多有礙眼卿須以此意警飭可也秉模曰誠如聖敎矣故奉朝賀南有容文衡三年始得爲刑判且參判之得爲提調絕無而堇有故故參判元義孫固有履歷地處而其入內贍提調末擬也自以爲過矣古之重惜名器有如此矣予曰非但知敦寧近日訓鍊副正之望亦多來歷不知者矣秉模曰總府郞廳之望亦然矣予命文武科新榜中七十以上人陞殿予曰年過七十者遠道行役猶謂之矍鑠況登科乎此莫非先朝壽考之化也命文鳳翼等六人以優老之典竝加資兵判出去後今日政以加設僉知擬入使之今日肅謝可也
정조 22년 · 강
命新及第李世伯敦寧都正擬入文鳳翼等五衛將擬入權昌益等典籍擬入韓重默等都事擬入鄭泰彥先付典籍待郞署有窠擬入
정조 22년 · 목
敎曰新及第典籍李世伯聞是先正文純公七代孫年又已過七十豈不稀貴今日政敦寧都正爲先加設擬入又敎曰今榜近八十過七十人典籍文鳳翼等六人朝官七十推恩之時例當陞資則何況登科於老職之年者豈循常例乎竝令該曹五衛將加設擬入典籍之代過周甲以上司果權昌益等三人擬入於今政而其中司果韓重默李珩年尤貴矣勿付典籍令該曹本道及關東都事作窠今政差送又敎曰文榜直赴鄭泰彥年近六十來自絕海之外科前五十雖付司果豈令以此還鄕今日政先付典籍待郞署有窠卽爲擬入事分付銓曹
정조 22년 · 강
命訓戎前僉使朴瑬許用防禦使履歷此後該鎭僉使有實蹟者令道臣啓聞後直擬防禦使
정조 22년 · 목
兵曹判書李時秀啓言訓戎前僉使朴瑬賞典稟處事命下矣訓戎僉使事年前大臣擧條上段則以考其實蹟用防禦履歷爲辭下段則以聲績茂著直擬防禦爲辭未有一定之式而其後慶尙右兵使安橚以訓戎僉使履歷直擬閫望今此朴瑬實績前道臣旣已目擊而歸奏似當援安橚之例許用防禦使履歷矣從之時秀曰朴瑬則雖用安橚已例尙無一定之式故每煩稟覆事體屑越臣意則訓戎本是邊地窠自今以後必以有地處有將來之人另擇差送待準瓜有可紀之實績者令道臣考察啓聞後直擬防禦使而必以先出窠差除毋得違越則官制別無掣礙差送者亦必樂赴殫誠以此定式施行似好請下詢大臣處之予曰大臣之意何如右議政李秉模曰每煩稟定實爲猥屑該曹亦何以眞知實績或擬防禦或直擬水閫乎依兵判所奏自今定式似宜矣從之
정조 22년 · 강
命自今知中樞及同知僉知加設者依定式過一朔減下訓鍊院內三廳加設之窠參上則間一窠陞實或甄復參下則盡數陞實後始以他人差擬
정조 22년 · 목
兵曹判書李時秀啓言知中樞以下原窠外特付加設者過一朔後減下自是定式而近來此法廢閣一番差除之後雖至三四年一向虛縻知中樞及同知僉知加設者至於十二人之多請一竝減下自今以後加設之窠依定式過一朔後隨卽減下從之時秀曰實職中亦多加設窠宣傳官則固非可論而至於訓鍊院及內三廳加設之窠未陞實之前無得以他人擬入事請定式施行敎以落仕者積滯當留念間一窠參錯或陞實或甄復時秀曰參上窠固當間一窠甄復而參下窠則與參上窠有異盡數陞實然後始當以他人差擬乎從之
정조 22년 · 강
命總戎使金持默看審普賢峯補土處更爲草記
정조 22년 · 목
持默啓言普賢峯補土開春後修補之意前已仰稟矣數日後與濬川堂上同往看審始役而物力本來不足修改不可盡爲或間年爲之似好矣敎以看審後更爲草記
정조 22년 · 강
命金浦等邑總戎廳移轉耗條米昨秋蕩減者令廟堂依定式給代
정조 22년 · 목
總戎使金持默啓言昨秋章陵幸行時駕過金浦等四邑舊還及耗條竝入於蕩減而本廳移轉耗條米二百八十石亦在其中矣此是本廳軍校兩朔支放之需且甲寅移轉變通時若當除耗之歲以畿內他衙門穀推移給代之意已有筵稟定奪依定式令廟堂推移給代恐合事宜矣從之敎以令廟堂稟處
정조 22년 · 강
命遼東伯金應河鐵原舊家施以棹楔之典
정조 22년 · 목
工曹判書趙鎭寬啓言曰昨拜苑禮畢輦道駐蹕感歲律之重回愴遼伯之偉節渙發宸藻恩及遺裔甚盛擧也孰不欽誦臣於年前奉命致祭於鐵原舊家門閭冷落棹楔不施故怪問則一境儒武皆以謂朝家崇報之典至矣盡矣惟此一事未蒙成命云臣歸而考諸諸家金石春曹謄錄皆無槪見惟彼軒天之大節固不待儀文賁餙有所增重揆之國典終爲欠闕請下詢大臣處之予曰大臣之意何如右議政李秉模曰大節卓然炳烺耳目崇報無憾昭垂國乘故似反未遑於棹楔而今聞重臣所奏若擧闕典於是年則尤不偶然矣敎以令該曹分付道臣卽施棹楔之典
정조 22년 · 강
命以來四月初二日親行太廟夏享
정조 22년 · 목
因禮曹取稟有是命○禮曹啓言宗廟夏享大祭親行時省牲省器之節以親臨磨鍊乎敎以親行磨鍊
정조 22년 · 강
兵曹以太廟動駕時軍兵磨鍊啓稟
정조 22년 · 목
該曹以何營隨駕何營留陣禁軍及馬步軍幾番幾哨磨鍊取稟敎以訓局步軍十五哨馬軍五哨禁軍五番隨駕禁御兩營留陣餘則留營
정조 22년 · 강
有政吏曹參判李敬一兵曹判書李時秀進
정조 22년 · 목
以趙德潤韓用鐸爲副修撰呂善亨爲知敦寧李祖源爲內醫提調尹悌東爲報恩縣監徐邁修爲都總營
정조 22년 · 강
遞知義禁李祖源同義禁李泰永
정조 22년 · 목
政院啓言義禁府都事來言時囚朴彬源當爲捧供而判義禁邊得讓未肅拜知義禁徐有防在外李祖源掌樂院坐起進同義禁李泰永本院進不得備員開坐云何以爲之乎敎以知義禁李祖源自在應遞之中同義禁李泰永時帶禮房竝許遞今日政差出待下批牌招使之備員開坐
정조 22년 · 목
以趙鎭寬爲知義禁申耆爲同義禁
정조 22년 · 강
遞吏曹參議尹行元以李勉兢代之前望也
정조 22년 · 목
敎曰誓戒在再明夜未肅拜吏曹參議許遞前望單子入之待下批牌招祭報府今日修正以入
정조 22년 · 강
司憲府以刑曹判書趙尙鎭等緘推照律啓
정조 22년 · 목
該府啓言刑曹判書趙尙鎭等發緘取招則答通內趙尙鎭以爲痰癖之症近添毒感唱榜陳賀不得進參云大護軍蔡弘履以爲適有犯染之故不得參班云崔東岳以爲猝得毒減不得進參云護軍洪義榮以爲狗馬之疾不至難强而愚迷怠忽未得進參云洪明浩以爲眩氣猝發不得參班云李鎭復以爲素患冷痰猝然添發不得進參云白師謹以爲冷腹之痛挾感闖發不得進參云李太亨以爲親病危篤不得進參云尹弼秉以爲有積痞之症不得參班云左尹姜彝正以爲痰癖越添不得進參云同知鄭東愼以爲素患風眩近益添劇不得進參云林道浩以爲適患毒感未得進參云護軍李潤慶崔朝岳以爲痰格之症忽然發作不得進參云崔景岳以爲適患毒感未得進參云趙尙鎭等各杖八十收贖公罪而係是二品請上裁敎以竝依此律施行而趙尙鎭則觀於緘辭病不至難强可知六卿實職且兼掌法之官而壞例莫此寧不寒心乎越俸三等武臣亞將四人之一時稱病尤爲駭然崔東岳李潤慶崔朝岳崔景岳等則令該府拿問處之時帶亞將者先汰其任李太亨則聞有親病勿論蔡弘履洪義榮姜彝正鄭東愼林道浩等則功減一等洪明浩李鎭復等則議減一等
정조 22년 · 강
遞副修撰韓用鐸
정조 22년 · 목
用鐸違召敎以許遞
정조 22년 · 강
勘放時囚朴彬源
정조 22년 · 목
義禁府啓言漢城判官朴彬源原情以爲參班儒生不能預先整飭不善奉職之罪萬殞猶輕云請刑推得情敎以是誰之孫不可以微眚落仕以公罪區別功議令次堂草記勘放郞官旣如彼處分則判堂之不敍過矣令政院傳旨中以遞差改付標○該府以朴彬源杖八十功議各減一等杖六十公罪收贖放送啓
정조 22년 · 강
假注書李弘謙以右諭善李城輔處傳諭後附奏馳啓
정조 22년 · 목
狀啓以爲臣敬奉聖諭馳往傳諭于廣州府倉隅村右諭善李城輔所住處則以爲臣行到近畿瞻望京華倍切戀結之忱而第緣難强之實拜章請還忽於此際史官儼臨手擎隆批口傳筵敎勤勤懇懇之旨有非螻蟻賤臣所敢承當拜稽戰慄不知所達義當不計顚仆於道路卽速趋命之不暇而氣息凛綴欲起還仆實無前進之望第俟數日如有蠢動之勢亟當冒進都下恭俟鈇鉞之章云臣旣承偕來之命姑爲仍留敎以日氣如是淸和强作似無難如可强卽爲入城事更爲傳諭與之偕入
정조 22년 · 강
命新榜注書一兩日內皆爲擬入
정조 22년 · 목
敎曰新榜注書例於過三日後擬望而式年多鄕人或有第三日擬望之例今番亦依此爲之而皆令一登筵席後下去一兩日內皆爲擬入事分付注書
정조 22년 · 강
以李始源爲承旨尋遞以魚用謙代之竝前望也
정조 22년 · 목
政院以始源前任安岳郡守解由未出啓稟敎以勿施
정조 22년 · 강
召見吏曹差祭堂上李勉兢于重熙堂
정조 22년 · 강
命金吾時囚皆令今日捧供
정조 22년 · 목
敎以誓戒在明禁府時囚皆令今日捧供或議處照律○政院啓言義禁府都事來言時囚捧供判義禁邊得讓身病次堂例不得擧行云請判義禁邊得讓卽爲牌招敎以令次堂擧行
정조 22년 · 강
命京畿監司李在學重推査啓勿施干犯諸囚更爲究覈以聞仍命刑曹判書趙尙鎭參判李鼎運參議朴宗來遞差
정조 22년 · 목
在學狀啓以爲松都下屬犯科者捉致臣營嚴覈取招以各人所供觀之最初事端實出於吏校之頑濫無憚末梢擧措乃由於門卒之恣意作拏臺啓論列之外亦多傳說之及聞諸條所犯反覆嚴覈而若吏若校之或不恭於言辭或指嗾於店主者雖不一一輸款其跡難掩竝已嚴加刑訊而以吏校受罪之狀訐訴於裨將者乃是其時吏房故前吏房尹東憲知委該府使之捉送待其押來嚴刑重勘計料而門卒之於官長等分何如則蔑視佩符之官乃有犯手之擧挽執進退衣縫綻破擧措之頑悖光景之駭愕可謂罕有之一變怪也墜馬之事雖歸落空捽衣之狀旣已取服此不嚴處則何以懲頑俗而杜後弊乎羅卒李儉乭玄小奉等兩人加刑後照律遠配在所不已其餘諸人分輕重更加懲治計料○刑曹啓言積城倅之因公幹行略治吏隸不是異事而營吏之凌蔑官長訐訴裨將捉去隨陪吏習之頑濫已涉痛駭觀於囚供以手奉腋自致袍衣之綻縫云而所稱奉腋豈非執腋而驅迫乎執腋而至於袍裂則結難之光景推擠之手勢可以想得墜馬一款雖無其跡惟其犯手之狼藉則何論墜馬之有無言辭之悖慢店舍之阻搪猶屬細故而諸吏輩之慫慂門卒締結裨將作此頑悖之擧嚴刑勘處斷不可已李儉乭玄小奉等則甘聽裨吏之指使不顧等夷之截嚴乃敢凌藉而手犯不可歇勘而止亦依狀請嚴刑遠配當該裨將則偏聽頑吏之誣罔任捉命吏之陪吏轉生葛藤致有此駭悖之擧亦不可置而不論請令道臣從重勘處敎以莫嚴者名分一有毀壞流弊將至何境留司自留司下習自下習以下人而犯手於官長以致衣縫之裂綻者何異於被打反甚於墜馬則墜馬一款之相左與否不須論也犯手雖是羅卒指使必是府屬無論若裨若校若吏指使者爲正犯犯手者卽隨從則觀此道啓致力於墜馬歸罪於門卒一番例訊之後便修査案初何不當推諉而推諉又乃闊略從忽殊無深惡痛嫉之意何其不深思之甚也邑倅固是官長道伯又爲邑倅之長官事有關於名分凡所防杜之道倍念纓冠之義事理當然而特敎行査之擧行若是疏漏寧不未安當該道臣更爲從重推考査啓勿施干犯裨校吏卒等處更爲出意見到底究覈狀聞事嚴飭行會雖以卿等言之議讞未得其當司寇之地溺職如此卿等遞差
정조 22년 · 강
命陽智吏屬犯科者姑爲嚴囚畿營待應問各人捉來更爲究覈以聞
정조 22년 · 목
京畿監司李在學狀啓以爲陽智吏屬中犯科者及首鄕首吏竝與看證諸人捉致臣營嚴覈取招蓋此金器文之兄弟叔侄本以奸吏互爲首任及其差代之際乃有蓄憾之心前官遞歸之時先有其侄之臨門凌辱繼有兩漢之要路詬詈誠是罕有之變怪也金器文則前道臣在營時照律定配金者斤萬則臣之莅任後刑訊遠配至於馬前拔劍事果有是也白晝衆會之中必無一不參見之理則可知其初無是事而器文在囚時因鄕所之監獄乃有拔劍之擧云鄕所監獄旣是官令則其所拔劍亦是犯分徒配之律不足懲礪義城縣定配罪人金器文更爲捉來嚴訊得情施以當律金器元初旣囚推終旣勘配而吏房差代之怨實在器元則使者斤萬作此擧措者器元是已其所獨逭未免太寬金器元更爲加刑照律遠配恐不可已令該曹稟處○刑曹啓言金器文者斤萬含憾於器元之不得仍任吏房或乘夜詬辱或白晝罵詈誠一變怪至於拔劍一款雖曰無是事而監獄鄕所亦因官令則乃敢拔劍恐喝頭勢獰頑其在正名分嚴法綱之道不可善地徒配而止器文者斤萬令道臣更爲捉來加刑照律遠地定配器元則雖無外面之身犯實是用謀之首倡請依狀請一體刑配敎以姑爲嚴囚待應問各人捉來更爲覈區別首從狀聞事分付
정조 22년 · 강
命刑曹判書開政差出
정조 22년 · 목
承旨李泰永啓言明日親臨受誓戒時刑曹判書當爲進參請未差之代開政差出待下批牌招從之
정조 22년 · 목
以李羲甲爲副修撰趙鎭寬爲刑曹判書李義綱爲刑曹參判李翊模爲應敎徐邁修爲工曹判書李太亨爲工曹參判鄭民始爲弘文提學李致中爲司成均
정조 22년 · 강
命禁堂趙鎭寬待時囚捧拱差代
정조 22년 · 목
敎曰禁堂除秋曹則例遞禁堂時囚捧拱照律方張待其擧行後差代事分付
정조 22년 · 강
飭昌城府燒戶拔例顧恤
정조 22년 · 목
平安前監司朴宗甲以昌城府民家三十七戶燒燼馳啓敎以邊塞民居方春失所之狀極爲矜惻嚴飭道伯拔例顧恤使之農節前結構奠接而莫以遞歸一毫放忽事回諭
정조 22년 · 강
以李得濟爲御營中軍
정조 22년 · 목
義禁府啓言大護軍崔東岳護軍李潤慶崔朝岳崔景岳等原情以爲唱榜陳賀時渠等適以病故不得進參不謹之罪萬殞猶輕云請竝議處敎以三營中軍之一時懸病有關紀綱而旣云有病亦不可歸之不然以公罪從重勘律後區別功議放送草記又啓言崔東岳李潤慶崔朝岳崔景岳等竝功減一等各杖九十以公罪收贖放送又啓言前行首宣傳官李格副行首宣傳官李晦植堂上宣傳官李馨秀李周鳳李甲會等原情以爲將臣擧條允下之後渠等愚迷昏謬未卽擧行自致稽緩罪合萬殞云請議處敎以渠等所犯關係國綱竝嚴加照律以聞又啓言李格等各杖一百收贖告身盡行追奪私罪施行允之敎以李格則功減一等李晦植等則與行首差間所照律以公罪勘放而晦植與李馨秀李甲會則功減一等李周鳳則功議各減一等又啓言李格功減一等杖九十收贖奪告身四等李晦植李馨秀李甲會等竝功減一等杖九十李周鳳功議各減一等杖八十竝以公罪收贖放送又啓言前宣傳官張守初口招以爲渠於朔試射時四巡得中五矢柳文儉則不中一矢有落仕之慮故第五巡果爲換矢欲爲中一矢之計至於綻露之境渠之罪狀萬死無惜云柳文儉口招以爲渠於四巡不中一矢有落仕之慮故第五巡與張守初換矢以入約爲得中之計纔入射隊仍卽現捉此莫非渠萬死無惜之罪云張守初柳文儉等換矢情節箇箇遲晩請照法勘處敎以旣遲晩區別功議照律草記又啓言柳文儉功減一等杖九十收贖告身盡行追奪平昌郡徒二年半定配張守初身充水軍杖一百收贖告身盡行追奪价川郡流二千五百里定配發遣府羅將押送于各其配所允之敎以張守初平安兵營充軍柳文儉北兵營充軍守初鐵箭百四十步每番俱越文儉柳葉箭十巡每番三十矢騎蒭每番三中則依初試入格水軍分揀例具由狀聞事分付帥臣又啓言監軍李貞坤更招以爲渠愚迷無識猶知御牌之重大王府之體面而當夜監軍之路急於欲見在囚之同官冒入請見莫非渠死期將迫之致前此納供不能直陳有此更招尤是萬死無惜之罪云旣有嚴問取招之命請上裁敎以不知御牌之所重如許宣傳官將焉用之杖則收贖畿沿充軍又啓言李貞坤杖一百收贖告身盡行追奪南陽府充軍發遣府羅將押送配所允之又啓言宣傳官尹之謙原情以爲蜂峴摘奸之行不能藏蹤審察致煩耳目已是罔赦之罪而墓所植木與木根亦不周察前後罪狀萬死難贖云請議處敎以摘奸宣傳官奉命事體至爲嚴密且況明陵近處蜂峴摘奸之史官宣傳官每年春秋分二次潛行摘奸定式之法意何如則渠敢露蹤接談於陵屬此已可駭昭顯墓局內植木摘奸之兼行於蜂峴摘奸意在考勤慢而擧行尤爲駭然然而生疏之新進故姑不嚴處以公罪從重勘律後降付守衛官待窠陞實事分付勳府照律則功議區別減等放送後草記又啓言時囚罪人尹之謙功減一等杖九十公罪收贖放送而降定守衛官事分付忠勳府又啓言執筆宣傳官閔宗爀黃勉基李勉植尹敏東金▣等原情以爲莫重殿試榜目矇不致察至有誤書之擧渠等罪狀萬死難贖云請議處敎以近來作罪皆此輩此輩何足言該廳誠可惜閔宗爀則降定守門將黃勉基等則降定四山參軍事分付兵曹而竝以公罪草記勘放有功議者各減一等又啓言閔宗爀黃勉基李勉植尹敏東金▣等竝功減一等各杖七十公罪收贖放送而閔宗爀降定守門將黃勉基等降定四山參軍事分付兵曹又啓言宣傳官李儒秀原情以爲殿試榜目執筆宣傳官捧現告時矇不照檢初以四人現告又以三人追後現告不察之罪萬死無惜云請議處敎以承傳諸人中最新進當更觀來頭先以公罪區別功議勘放後草記又啓言李儒秀杖八十公罪收贖放送又啓言宣傳官李英植原情以爲標信祗受未諳格例致有淑問之命罪合萬殞云請議處敎以除拜未久宜其不識東西行首若能嚴飭豈有是乎當該行首拿處先以公罪分揀功議放送以懲來頭該囚則亦以公罪問其功議區別勘放草記又啓言李英植功減一等杖七十公罪收贖放送又啓言當該行首宣傳官李溏今方待命拿囚而功議各減一等杖六十公罪收贖放送又啓言掌務宣傳官沈豐祖原情以爲本廳監軍單子中在外之人誤以別入直懸頉渠之罪狀萬死無惜云請議處敎以似非當該卽亦新進特爲分揀放送又啓言宣傳官金魯巖原情以爲奪符宣傳官待令時不爲趁卽等待渠之罪狀萬死無惜云請議處敎以新入之曺司何足深責顧其職則宣傳淸官如許怠慢之輩何可廁其中乎爲先公罪照律問其功議區別減等草記仍令兵曹降定部將又啓言金魯巖功減一等杖七十公罪收贖放送又啓言宣傳官李彬監軍單子懸頉之人初不書錄以致受點後付標之境揆以法意極爲駭然請以此照律敎以一廳之事掌務官主張則監軍之單不知所重擧行駭然更以渠果當該與否捧招如果然矣云則以公罪功議區別從重勘律草記降定守門將事分付兵曹又啓言時囚罪人李彬當該與否更爲嚴問則所供內渠果當該云杖八十公罪收贖放送而降定守門將事分付兵曹又啓言宣傳官金煐身爲宣傳官殿座時侍衛旣退之後不爲趁時解嚴以致軍兵之竟日等待者揆以法綱誠極駭然請以此照律敎以承傳諸人之中渠何獨爲現告乎更爲嚴問果云當該則莫重標信不卽傳示以致軍兵之不卽解嚴何敢逃其罪乎爲先以公罪功議有無相考減等後草記仍又分付伊日挾輦軍隨駕營門降付哨官又啓言時囚罪人金煐當該與否更爲嚴問則渠果當該云杖一百公罪收贖放送而降付哨官事分付訓鍊都監
정조 22년 · 강
命時囚邊景鵬照律
정조 22년 · 목
義禁府啓言臣等取見全羅監司李得臣狀啓則時囚罪人邊景鵬交通逆孼暗地傳札之狀狼藉難掩此與尋常罪犯有異不可循例捧供請發問目嚴問捧口招允之又啓言昌樂前察訪邊景鵬口招以爲渠自丙午年與範中知面仍爲接語而甲寅年上京時範中保授主人姜次宗之子孝儉請換二十兩錢入城後覓錢於李奴梁二才處而京主人家如難住接則仍留二才處爲好云故渠於入城後以覓錢事累次往來仍定主人而二才卽範中之生家婢夫也書札往復則自乙卯三月以後種種爲之丙辰五月本邑衙前金泰謙下去時付送四十兩錢而二十兩則渠家送之二十兩則傳于範中處而其時渠之家書中亦置胎封之抵範中書而辭語以年久未能記憶大體以二十兩錢索去之意爲言開鬱機微云者指其物種與書札之往來潛通也其外針封扇子筆墨揮項等物之付去者間間有之中間紹介則本邑有孝儉京中有二才而已更無他人渠子軾居外村範中在邑底有京便則範中先知招渠子軾使之裁書同封皮封則書以渠處所來樣矣至於今番有書札卜物之現捉而渠在昌樂任所果爲不知云矣與凶孼交通傳札之狀旣已現露則渠亦不敢全諱而至於範中答書所云頓開鬱懷恐漏機微等說終不直陳噫彼凶孼負犯何如而渠以名編朝籍之人調繆往復及此綻露之後事係莫掩則有若輸款至於肯綮緊節則終始漫漶此不嚴懲隄防漸壞凶孼益肆其爲無窮之慮有不可勝言而平問之下有難取服請罪人邊景鵬爲先具格移囚南間嚴加刑訊期於得情敎以一一遲晚之外別無更問之端以草記照律
정조 22년 · 강
以申大謙爲都監中軍李得濟爲禁衛中軍
정조 22년 · 강
刑曹以金川郡守洪秉德緘推照律啓
정조 22년 · 목
該曹啓言黃海監司李義駿移關內金川郡守洪秉德緘答以爲莫重行査不能別白論報應問罪囚又爲逃失致有此問備之擧昏謬之罪靡所容措云請杖一百收贖公罪施行允之>
정조 22년 · 강
遞吏曹參議李勉兢以任希存代之中批也
정조 22년 · 목
敎曰堂上執禮以李勉兢塡差奠幣瓚爵之官亦當以吏曹參議爲之參議李勉兢本職許遞○敎曰大享奠弊瓚爵官節享獻官俱以時任曾經吏曹參議塡差而適乏無故行公者此家之人一欲試之者久矣聞已將老上來伊川府使任希存吏曹參議除授牌招察任○希存三違召政院捧入罷職傳旨敎以雖曰中批豈敢三違勿施仍以前牌催促使之參班
정조 22년 · 강
以李祖承爲知義禁口傳也
정조 22년 · 강
命卒判書李柱國孫李應五待闋服調用
정조 22년 · 목
敎曰此將臣卽御極後首先擢授戎垣之人也風儀魁梧人品牢確嘗所倚仗而眷毗者今聞長逝之報爲之傷衋位躋崇秩年迫八耋而曾孫決科又聞有玄孫可謂祿厚完人今焉已矣何以更見弔祭常典之外欲示記念之擧莫過於錄其後卒判書原任訓鍊大將李柱國孫進士李應五令該曺待闋服調用
정조 22년 · 강
命兵曹佐郞具得魯改差
정조 22년 · 목
因監軍單子敎以兵曹郞廳中時滯抄啓文臣者改差其代令該曹口傳差出
정조 22년 · 강
知義禁徐有防陳疏賜批仍命斯速上來
정조 22년 · 목
疏略曰人臣遭罹終古何限而亦自有許多分數深淺輕重今有人忽被衆怒之推擠墮在不測之坑坎滿身滓穢人皆掩鼻惟父母憐之垂百尺之綆出千仞之淵歲月差久則或可比數於人而惟其拳踢交加身名僇辱則雖以父母親愛之心其勢不得不棄捐尙何可以辛勤拯濟乎今夫臣則人之甘心百端於推擠身之所處什倍於坑坎惟我聖上曲費造化節次灑濯先之以北价專對繼之以東藩薄補轉回必死之機放開可生之路而臣之罪則固自如矣辜負殊恩上累則哲之明者臣之罪也荒墜緖業下貽門戶之辱者臣之罪也利鋒毒銛竝及臣兄者亦臣之罪也蓋此不忠不孝不悌之罪有其一無以自立於世況三之者乎此臣所以滿腔隱痛矢心自廢者也堂堂淸朝將何以抗顏濟濟簪紳孰與之比肩哉倘我殿下特軫簪履之舊曲貸金木之誅使之鏟跡朝端沒齒田間以畢餘生亦足爲第二件事官職去就初非可論伏乞畀臣三字之銜退伏畎畝歌詠聖澤批以出補關東滿瓜還朝從前悠悠宜付郢燕卿其勿辭上來行公○因京畿監司李在學知義禁徐有防辭職上疏上送事狀啓敎以疏旣承批使之斯速上來事回諭
정조 22년 · 강
吏曹判書金載瓉陳疏賜批
정조 22년 · 목
載瓉以身犯薰染未參享班陳疏乞遞批以雖云出齋莫重致潔之地不可强令駿奔讀誓文進幣瓚爵之任依例以前任判書改付標卿其勿辭淸齋行公
정조 22년 · 강
命守令有闕之代令該曹口傳差出與未下直守令一兩日內辭朝
정조 22년 · 강
以林道浩爲伊川府使口傳也
정조 22년 · 강
召見右議政李秉模內閣提學鄭民始壯勇大將趙心泰有司堂上李時秀趙鎭寬吏曹參判李敬一參議任希存全羅道暗行御史金履永于誠正閣
정조 22년 · 목
秉模曰春大同之停退御史旣已奉命固當便宜從事而以臣愚見則一番如是之後賑邑之民必皆觀望徼倖常賦停免旣非年年可爲之事其爲後弊誠亦不細爲民究惠之聖意臣固欽仰而揆以事勢亦不無可悶矣予敎履永曰爾果見監司乎結役釐弊事何至今不爲云耶履永曰臣果見道伯則以爲與其各廳各庫之徵斂無節反不如每結加定二三斗以此需用庶可支當此外設或有別卜定雖至守令之自備決不一毫加捧如是則似或爲釐弊之道而加定二字有難登諸文字不敢仰請云矣
정조 22년 · 강
命沃溝縣監尹行喆拿來取招以聞金提郡守徐李修礪山府使李尙說拿勘臨陂縣令南省老右阜郡守申史源推考
정조 22년 · 목
吏曹參判李敬一啓言此湖南暗行御史金履永書啓也栍邑守令中沃溝縣監尹行喆以分賑饋粥別無可執之頉奉公守法未見染指之跡而還穀一石之租不過七八斗一石之米至爲四五斗雖云倉色之弄奸莫非不察之罪治第營田雖曰喫菜之所鳩謂賑無益便作茶飯之常談假托繡行覓賂官長之說面言公堂立證族叔爲辭賑政之無疵雖或可恕爲治之駭妄可以推知亟施罷職之典金堤郡守徐李修以人稱善厚政亦寬緩賑物之自備亦多官用之蠲減不貲民譽之盛誠不可誣而分賑有未精之時捧稅多過濫之怨吏逋之掩匿不發都歸停退可見明察之不足還穀之科外出秩逐年增加不思痼弊之釐革捧賂頉役册客之籍買難掩娶婦樣畓族侄之貽累不少爲辭沿路守令中礪山府使李尙說以剛快可稱綜密不足捧稅或濫捉船多怨爲辭竝令該府拿問勘罪栍邑守令中臨陂縣令南省老以恬淡謹愼守法愛民耀爀之譽雖未有著掊克之政亦不入聞俵災各面怨聲不作飢民四千賙飢無闕而分賑米二石式分掌於官屬面任一石使舂精以納一石使之秋後備納而合舂二石纔爲一石餘則秋後捧上必不免白徵之弊金溝移轉雖曰營耗之作錢二石作錢僅爲一石之價昨年未納之還姑云了當來秋當納之還白地夥多垂橐之民呼冤不少大抵柔善有餘剛克或短吏奸不能無潛滋之慮爲辭右阜郡守申史源以本領儒雅牧身淸儉愛民以誠愚夫亦知佛祖之稱萬口同然而公綽短於膝薛頑殷待以齊魯吏逋之積殆近數千而偃息自如作廳之營橫斂無度而操切不得奉法殫誠固多可貴茹剛束濕恐難責成爲辭竝爲先推考警責以觀來效全羅監司李得臣以綜理優於方面簡約觀於卜定守法不撓實心革弊爲辭而道臣體重今姑勿論栍邑守令中萬頃縣令尹厚東扶安縣監李允行多褒少貶而俵災善賑自是職分內事得謗招怨亦出尙嚴之政竝姑勿論沿邑守令察訪中全州判官沈養之咸悅縣監李寅采龍安縣監金東覽恩津縣監李義敎尼城縣監李性重公州判官金箕應天安郡守李魯在稷山縣監金明淳成歡察訪姜世鷹振威縣令尹應鉉水原判官金思羲果川縣監金鋼旣無特異之蹟且少可論之疵請竝置之從之敎以尹行喆則旣有過賑事後嚴處之命今此罷職之請可謂律不當罪而竝與昨冬圖避之罪一番嚴覈得情後重繩令該府爲先拿來取招以聞○兵曺判書李時秀啓言臣曺覆奏者全州營將白東運一人而毀譽俱無顯著請置之從之
정조 22년 · 강
全罷道暗行御史金履永進別單